google/wiki40b huggingface dataset:
איוואן גול

חייו

גול נולד בשם Lorrainer Isaac Lang, בצרפת אך היה לאזרח גרמניה כשאמו הצטרפה אל קרובי משפחתה במץ, שהייתה אז חלק מלוריין הגרמנית. הוא נמלט לשווייץ כדי להימנע מגיוס חובה עם פרוץ מלחמת העולם הראשונה והתיידד עם הדאדאיסטים של קפה וולטייר בציריך, בעיקר האנס ארפ. גול כתב שירי מלחמה רבים, שהמפורסם בהם הוא "רקוויאם למתים של אירופה", וכן כמה מחזות, בהם "בן האלמוות" (1918).
בשנת 1917 פגש את קלייר איישמן. השניים השתקעו ב-1919 בפריז וב-1921 נישאו. בפריז עבד גול כמתרגם לגרמנית (בלייז סנדרר ויוליסס, בין השאר) ולצרפתית ועיבד את "שריפה באופרה" (Der Brand im Opernhaus, 1919) של גיאורג קייזר לתיאטר ל'גובר. גול התרועע עם אמנים רבים והקובץ שלו, "אורפיאוס החדש", אויר בידי גיאורג גרוס, רובר דלונה ופרנאן לז'ה. מארק שאגאל אייר קובץ של שירי אהבה מאת בני הזוג גול ופאבלו פיקאסו אייר את Élégie d'Ihpetonga suivi des masques de cendre ("אלגיה איפטונגה ומסיכות של אפר") של איוואן גול מ-1949.
ב-1927 כתב את הלברית לאופרה סוריאליסטית, "ארמון מלכותי", למוזיקה של המלחין קורט וייל. כמו כן כתב את העלילה ל"אורפיאוס החדש", קנטטה של וייל, ולאופרה "מלוזינה", למוזיקה של מרסל מיכאלוביץ' ב-1920 ושוב, הפעם בגרמניה, מאת אריברט ריימן בשנת 1971.
בשנים 1939-1947 חיו בני הזוג גול כגולים בניו יורק, בחברת ידידים שכללו את ריצ'רד רייט, סטפן צווייג, הנרי מילר, קנת פאצ'ן, פיט מונדריאן וויליאם קרלוס ויליאמס, שתרגם כמה משיריו של איוואן. בין 1943 ל-1946 ערך גול את מגזין השירה הצרפתי-אמריקאי "המיספירות"ב-1945, השנה שבה אובחן כחולה בלוקמיה, כתב את "אלגיית אטום" ועוד שירים רדופי-מוות, שקובצו בכרך בשפה האנגלית "פירות מסטורן" (1946). "שירי אהבה", שכתב עם אשתו קלייר, הופיעו ב-1947. גול מת ב-1950 בפריז ונקבר בבית הקברות פר לשז, מול קברו של פרדריק שופן.

גול וצלאן

איוואן גול היה מיודד עם המשורר פאול צלאן והאחרון תרגם כמה משיריו. גול הלך לעולמו בפברואר 1950 ולאחר הפרסום והשבחים להם זכה השיר "פוגת מוות" של צלאן, יצאה אלמנתו של גול, העיתונאית והמשוררת קלייר גול, בהאשמה כלפי צלאן, על כך שביצע גניבה ספרותית, כשעשה שימוש בדימוי "חלב שחור" בפואמה "פוגת מוות", כי זה היה דימוי שהמציא בעלה. צלאן נמנע ממתן תשובה ישירה להאשמה וטען שרק האמת חשובה לו. תשובה אניגמתית זו, כמו השירה שלו, הביאה למיני פרשנויות, לדוגמה, ג'ון פלסטינר, שכתב ביוגרפיה של צלאן, העלה השערה שהדימוי "חלב שחור" אינו מטפורה, אלא נלקח מתוך ז'רגון של שוכני המחנות, ז'רגון משותף לצלאן ולגול.
עדי יעקבי

עדי יעקבי (נולדה ב-31 בינואר 1980) היא אישה מתל אביב אשר נעדרת מה-13 בדצמבר 1996.
פרשת היעדרותה זכתה להד תקשורתי נרחב ותיק החקירה בנושא עדיין פתוח.

רקע היעלמותה

ב-1994 הוריה של עדי התגרשו. בערב לפני שנעלמה שהתה יעקבי יחד עם אחותה התאומה, שרית, בבית אביה יוסי, ולאחר מכן הייתה עמה בגינת שינקין, בעיר מגוריה תל אביב, ובהמשך נפרדה ממנה ברחוב שינקין, ביום שישי, 13 בדצמבר 1996.
מעדויות שנמסרו למשטרה, יעקבי נצפתה בפעם האחרונה קרוב לשעה 18:00 בערב בפינת הרחובות המלך ג'ורג' והנביאים בתל אביב, כאשר היא מנסה לעצור טרמפ כדי להגיע לחברתה בנתניה אך היא מעולם לא הגיעה לשם.

הניסיונות למציאתה

לאחר היעלמותה של יעקבי תמונותיה פורסמו בפוסטרים שנתלו ברחובות תל אביב ובמהדורות החדשות בטלוויזיה. מקרה ההיעדרות הוצג בתוכנית "בשידור חוקר". בחודשי הקיץ של שנת 2000 נפגשה אמה של עדי, בטי, עם גורמים פלסטיניים, במטרה לדלות מידע על גורל בתה, אך גם ניסיון זה לא העלה דבר.
ב-6 בדצמבר 2012 נפטרה אמה בטי יעקבי ממחלת הסרטן.
ואה (נהר)

מאגרי מים ותחנות כוח

בשנת 1936 נחנך מאגר המים דולנה קוצ'קובצה (Dolne Kockovce) בעל קיבולת של 2.2 מיליון קוב, הראשון בסדרה של מאגרי מים שנועדו להסדרת הזרימה בואה, למניעת שטפונות ולניצול הזרימה לייצור חשמל. איתו נחנכה תחנת כוח לדצה (Ladce) בעלת כושר ייצור של 16 מגהוואט. בהמשך הוקמו עוד שלוש תחנות כוח שהסתמכו על מאגר דולנה קוצ'קובצה: תחנת אילבה (1940–1946), תחנת דובניצ'ה (1943–1946) ותחנת טרנצ'ין (1952-1956). כושר הייצור הכולל של סדרת תחנות אלו, שבין מאגר דולנה קוצ'קובצה לטרנצ'ין, מגיע ל-66.4 מגהוואט, והתפוקה השנתית מגיעה ל-315.6 גיגהוואט לשעה. בשנים 1953–1955 נבנתה סדרה שנייה של תחנות כוח בקטע הוואה שבין טרנצ'ין לפיאסטני. לסדרה זו כושר ייצור של 76 מגהוואט ותפוקה שנתית של 340.0 גיגהוואט לשעה.
בשנת 1957 הושלמה הקמת מאגר קרפלני, בעל קיבולת של 8.3 מיליון קוב, ששימשה סדרה של תחנות כוח בחלק העליון של הוואה. בשנים 1958–1960 הושלמו מספר תחנות כוח שהתבססו על המים שזרמו ממאגר זה. לתחנות אלו כושר ייצור של 97 מגהוואט וממוצע תפוקה שנתית של 235.4 גיגהוואט לשעה. בשנים 1959–1960 הוקם מפעל מים בקטע הואה שבין פיאסטני וחלובץ'. מפעל זה כלל מאגר של 12.3 מיליון קוב בדרהובצה ותחנת כוח בעל כושר ייצור של 43 מגהואט ותפוקה שנתית ממוצעת של 141.1 גיגהואט, במדוניצה. בשנים 1958–1963 הוקם מפעל מים בואה האמצעי, בין ז'ילינה ופובזקה ביסטריצה, שכלל מאגר של 8.5 מיליון קוב ותחנות כוח עם כושר ייצור של 183.3 מגהוואט ותפוקה שנתית ממוצעת של 352.2 גיגהוואט.
ז'ן דמן

ז'ן דמן (בצרפתית: Jeanne Daman-Scaglione ‏1918–1986) הייתה מורה וחסידת אומות העולם מבלגיה.

קורות חיים

פרק זה לוקה בחסר. אנא תרמו לוויקיפדיה והשלימו אותו.

פעילותה בתקופת השואה

בשנת 1942 הצטרפה ז'ן דמן לצוות המורים בבית הספר "הקטנים שלנו" (Nos Petits) בבריסל כדי לסייע לילדים יהודים. היא עשתה זאת לאור בידודה של הקהילה היהודית בעיר ובמדינה כולה, עקב פעילות כוחות הכיבוש הנאציים ופעילותם של משתפי הפעולה המקומיים. דמן הייתה אם בית בבית הספר. הנאצים החלו לגרש את יהודי בלגיה בקיץ 1942. לאחר שהייתה עדה לתחילתם של המעצרים ההמוניים של יהודים בעיר, החלה דמן בהצלת יהודים. המחתרת היהודית הגדולה בבלגיה, "הוועד להגנת היהודים", Comité de Défence des Juifs en Belgique,  החלה להשתמש בעזרתה של דמן לשם הצלת ילדים יהודים שהופרדו מהוריהם. 
השלטונות סגרו את בית הספר "הקטנים שלנו". הוריהם של ילדים יהודים רבים גורשו למחנות ההשמדה במזרח אירופה. דמן סייעה בהסתרתם של עשרות ילדים יהודים. היא ליוותה אותם למקומות מסתור בקרב משפחות בלגיות ושמרה עמם על קשר. דמן סייעה בכך בעזרת הסוכנות הלאומית למען הילד (Oeuvre Nationale de l'Enfance; ONE (צר')), ארגון אשר הקים והפעיל רשת של בתי מחסה לילדים בכל בלגיה, וכן בעזרת נלי למר, עוזרתה של איבון נווז'ן, ואישי ציבור בלגים. 
בהמשך סייעה דמן גם ליהודים מבוגרים. היא הייתה ממקימותיה של רשת יהודיות שעבדו במשקי בית בלגיים וסיפקה לנשים אלה מסמכי זהות מזויפים וכרטיסי מזון. בנוסף לכך עקבה אחר משתפי פעולה עם הנאצים והעבירה מידע עליהם למחתרת, כדי שזו תוכל לחסלם. לקראת סוף המלחמה החלה דמן להיות מעורבת בפעולות הבלתי חוקיות של "התנועה הלאומית הבלגית" ‏ המחתרתית ואף הכוחות המחתרתיים המזוינים של בלגיה (Partisans Armés)

לאחר המלחמה

לאחר המלחמה סייעה דמן לילדים ניצולי השואה וכן לאיחוד ילדים ניצולים עם משפחותיהם.
סאו מיגל דאס מיסואס

היסטוריה

סאו מיגל דאס מיסואס הוקם ב-1632 בידי מיסיונרים ישועים, כחלק ממערך של כ-30 רדוקסיונים שהוקמו עבור בני הגוארני. הישועים הוזמנו ליבשת החדשה בידי הספרדים, וסאו מיגל (שנקרא אז בספרדית סן מיגל) הוקם באזור שהיה בתווך בין אזורי השליטה של האימפריה הספרדית והאימפריה הפורטוגזית. הוא הוזז ממקומו מספר פעמים, עד שהוקם באופן סופי במקומו הנוכחי ב-1687. בשיאו התגוררו בסאו מיגל כ-6,600 תושבים, והוא היה הגדול מבין הרדוקסיונים שהקימו הישועים באזור.
ב-1750 נחתם חוזה מדריד ששינה את הגבולות באזור, ונהר האורוגוואי נקבע כגבול בין האימפריה הפורטוגלית לבין האימפריה הספרדית. ממזרח לנהר, עתה בשטחה של ברזיל, נותרו שבעה רדוקסיונים ישועיים באזור המכונה מיסיונס אוריינטאיס ("המיסיונים המזרחיים"), ובהם סאו מיגל. ב-1756 התקוממו תושבי הרדוקסיונים נגד הסיפוח לברזיל, ופרצה מלחמת הגוארני. כוח משותף לספרד ולפורטוגל נשלח לאזור והביס את התושבים המקומיים. במהלך הקרבות נהרגו 1,511 בני גוארני, בעוד בקרב הספרדים והפורטוגלים עמד מספר האבידות על שלוש בלבד. ב-1759 הורתה ממשלת פורטוגל, בהשראתו של שר הממלכה סבשטיאאו דה מלו, על סגירתם של כל המיסיונים הישועיים שבשטח ברזיל. ב-1767 גורשו הישועים גם מהטריטוריות הספרדיות. רבים מבני הגוארני ששהו ברדוקסיונים היו לעבדים העובדים במטעים.

סאו מיגל דאס מיסואס כיום

לאחר נטישת הרדוקסיון החלו המבנים שבו להתפורר, וצמחייה החלה לכסותם. עבודות שיקום ראשונות החלו ב-1925, והן נמשכות מאז לסירוגין. כיום אין במקום אף מבנה שעומד על תלו בשלמותו, אך ניתן להבחין בשרידיהם של מספר מבנים, בהם הכנסייה, בית הכמרים, בית הספר, מספר בתי מגורים וחומת בית הקברות. תכנונה של הכנסייה, שנבנתה בסגנון הבארוק, מיוחס לאדריכל הישועי ג'אן בטיסטה פרימולי, שבנה גם מבנים בבואנוס איירס ובקורדובה.
ב-1983 הכריז אונסק"ו על סאו מיגל דאס מיסואס כאתר מורשת עולמית. שנה מאוחר יותר הוכרזו ארבעה שרידי רדוקסיונים נוספים בארגנטינה, והחמישה מהווים יחדיו אתר מורשת עולמית אחד.
בסמוך לשרידי המיסיון הוקמה ב-1988 עיירה הנושאת אף היא את השם סאו מיגל דאס מיסואס. בשנת 2008 התגוררו בה כ-7,600 תושבים. בעיירה מוזיאון המכיל ממצאים משרידי הרדוקסיון.
מארק אורבק

ביוגרפיה

אורבק החל את קריירת המשחק שלו שלוהק לשלושה תפקידים ראשיים בפסטיבל "שייקספיר בשטיריה" (Shakespeare in Styria) הנערך באוסטריה, ב-2006 שיחק את קאליבן במחזה הסערה, ב-2007 ו-2009 שיחק את רומאו ברומאו ויוליה ואת התפקיד בראשי במקבת'.
הוא עבר ללונדון והוא בוגר בית ספר למשחק בעיר (Drama Centre London).
יום שפת האם הבינלאומי

יום שפת האם הבינלאומי מצוין מדי שנה ב-21 בפברואר לקידום ההכרה והמודעות בגיוון של שפות ותרבויות בכל רחבי העולם. היום הוכרז לראשונה על ידי אונסק"ו ב-17 בנובמבר 2009 והוכר רשמית על ידי העצרת הכללית של האו"ם כחלק מההחלטה להכיר בשנת 2008 כשנה הבינלאומית לשפות. בבנגלדש מציינים את 21 בפברואר כיום השפות הבינלאומי כבר מ-1952 לזכר הסטודנטים שנהרגו בעימותים עם המשטרה הפקיסטנית במהלך מחאה של התנועה להכרת השפה הבנגלית כשפה רשמית לצד אורדו ואנגלית.
אונסק"ו מציינת את יום שפת האם הבינלאומי במשך כ-20 שנה, במטרה לקדם חינוך רב לשוני, תוך שימור שפת אם. בכל שנה, נבחר נושא מוביל ליום.
מכון לינגאפאקס (The Linguapax Institute), בברצלונה, ספרד, הפועל לשמר ולקדם את המגוון הלשוני בעולם מחלק בכל שנה את פרס לינגואפקס ביום שפת האם הבינלאומי. הפרס הניתן לאנשים וגופים שעשו עבודה יוצאת דופן לקידום הגיוון הלשוני או החינוך הרב לשוני. פרס לינגאפקס הוענק לראשונה בשנת 2002.
אייסלנדאייר

תולדות החברה

החברה נוסדה בשנת 1937 כשנוסד שדה התעופה הראשון באיסלנד. בשנת 1943 העבירה החברה את בסיסה לעיר הבירה רייקיאוויק. עד שנת 1945 ביצעה החברה טיסות פנימיות באיסלנד ובשנה זאת ביצעה החברה את טיסותיה הבינלאומית הראשונות אל סקוטלנד ודנמרק. טיסות אלו הפכו לסדירות בשנת 1946. כיום מפעילה החברה גם קווי טיסה סדירים בין רייקיאוויק ליעדים רבים בצפון אמריקה, בעיקר עבור תיירים המעוניינים בתחנת ביניים בדרך לאירופה.

פעילות החברה בישראל

בחודש אפריל 2017 הביעה החברה התעניינות לפתוח קו תעופה ישיר בין רייקיאוויק לנמל התעופה בן-גוריון.
ליזי קפלן

ביוגרפיה

קפלן נולדה בלוס אנג'לס למשפחה יהודית רפורמית. היא למדה לנגן על פסנתר בבית הספר התיכון בו למדה, על שם אלכסנדר המילטון.

בטלוויזיה

קפלן החלה את קריירת הטלוויזיה שלה בגיל 17, בסדרת ההתבגרות הקומית "זרוקים ויורמים", בה שיחקה בתפקיד שרה חברתו של ניק אנדו פוליס (ג'ייסון סיגל) מחבורת הפריקים.
הופיעה בארבע הופעות אורח בעונה השנייה של סדרת הדרמה "מרוץ לאתמול" ובשתי הופעות אורח בעונה השנייה של סדרת דרמת גיבורי העל המפורסמת "סמולוויל".
בשנת 2005 שיחקה בסדרת הדרמה הקומית "קרובות" בתפקיד מארגנת המסיבות הצעירה מרג'י מהאחיות סורלי.
ב-2006 הופיעה קפלן בסיטקום "הכיתה" שלא זכה להצלחה המיוחלת בתפקיד קאט וורבלר.
בשנת 2008 חזרה קפלן לתודעה בארצות הברית בזכות הופעותיה בסדרת הערפדים הפופולרית "דם אמיתי" בתפקיד איימי ברלי חברתו של ג'ייסון סטקהאוס (ראיין קוואנטן), המכורה לסמים ולדם ערפדים.
ב-2009 החלה את תפקידה בן שתי העונות בסדרה הקומית "אנשי המסיבות" אותה יצר פול ראד. בסדרה, הופיעה בתפקיד השחקנית וקומיקאית קייסי קליין.
ב-2012 שיחקה בארבעה פרקים בקומדיית המצבים "הבחורה החדשה" בתפקיד ג'וליה, האקסית של ניק מילר.
ב-2019 הצטרפה לקאסט העונה השנייה של הסדרה "קאסל רוק".

בקולנוע

קפלן התפרסמה לראשונה בקולנוע בשנת 2004 בקומדיית הנעורים אותה כתבה טינה פיי, "ילדות רעות" בתור התיכוניסטית ג'ניס איאן.
בשנת 2008 הופיעה קפלן בסרט האסונות "קלוברפילד" בתפקיד מרלנה דיאמונד חברתה של לילי פורד ובקומדיה "החברה של החבר הכי טוב שלי" בתור אמי חברתה של אלכסיס (קייט האדסון).
בשנת 2010 שיחקה בקומדיה המדע בדיונית שהפיק ג'ון קיוזק "ז'קוזי מכונת הזמן", בדרמה של דני בויל "127 שעות" בתפקיד סוזנה, אחותו של ארון רלסטון (ג'יימס פרנקו), ובשנת 2015 שיחקה בקומדיית הפעולה "ראיון סוף" שביימו סת' רוגן ואוון גולדברג. באותה שנה שיחקה בסרט הקומי "הלילה שלפני" בתפקיד: דיאנה, אהבת נעוריו של איתן (ג'וזף גורדון-לוויט).
בשנת 2016 שיחקה במותחן הריגול התקופתי של רוברט זמקיס, "בעלי ברית" לצד בראד פיט, מריון קוטיאר וסיימון מקברני.
קפלן נשואה לשחקן האנגלי טום ריילי.
Casio זעם

רקע

אלבום זה ממשיך את אלבומו השלישי של עדר, "Casio מטונף", בקו יותר מחאתי. הוא מנוגן כולו על מקלדות קסיו וגיטרת קסיו ומלווה בצליל האופייני לשנות השמונים.
רוברט לנגלנדס

ביוגרפיה

נולד בניו וסטמינסטר בקולומביה הבריטית שבקנדה לקטלין ג'והאנה ורוברט לנגלנדס.
בית ספרו הראשון היה בית ספר קהילתי בשם "האקדמיה של סנט אן" (St. Ann’s Academy), את לימודיו היסודיים והתיכון למד בניו וסטמינסטר ובווייט רוק (White Rock), עיירה סמוכה.
ב-1956 התחתן עם שרלוט לוריין שברי (Charlotte Lorraine Cheverie) ולהם ארבעה ילדים.
את התואר הראשון והשני רכש באוניברסיטת קולומביה הבריטית בקנדה וב-1960 סיים דוקטורט באוניברסיטת ייל שבארצות הברית. בשנים 1960–1972 היה חבר סגל באוניברסיטאות פרינסטון, ייל, ברקלי ובון. כיום פרופסור אמריטוס במכון למחקר מתקדם באוניברסיטת פרינסטון, במשרד בו השתמש בעבר אלברט איינשטיין.

מחקר

גילויו הגדול של לנגלנדס היה מציאת הקשר בין תורת המספרים, תורת ההצגות ותבניות אוטומורפיות, שלושה תחומים מרכזיים במתמטיקה, שעד אז לא נמצא שום קשר ביניהם. תורת המספרים עוסקת במספרים בכלל ובמספרים ראשוניים בפרט, תורת ההצגות עוסקת בהצגת חבורות ותבניות אוטומרפיות הן חלק מניתוח הרמוני המתעסק בתנועה. 
הוא כמו אינשטיין מודרני.
— The Star
כמו כן לנגלנדס הוא זה שהגה והציע את תוכנית לנגלנדס, אחת התוכניות הגדולות והשאפתניות ביותר במתמטיקה המודרנית.
פרשת נשא

הפטרה

ההפטרה היא בספר שופטים, פרק י"ג, פסוקים ב'-כ"ה (התימנים מסיימים בפסוק כ"ד). על רקע דיני נזירות המפורטים בפרשה, מסופר על הולדת שמשון הגיבור, שעל פי ציווי של מלאך ה' היה נזיר מבטן אימו.
הר גריזים (אתר ארכאולוגי)

האתר הארכאולוגי בהר גריזים הוא אתר עתיקות השוכן בראש הר גריזים שבשומרון, בתחומי קריית לוזה. באתר זה שרידי בנייה מרשימים המיוחסים למקדשים השומרונים מהתקופה הפרסית והתקופה ההלניסטית.

היסטוריה

בראש הר גריזים נבנו יישובים רבים לאורך ההיסטוריה אך לאחר בניין בית המקדש השני הפך המקום למקום מקודש ביותר עבור השומרונים שבנו במקום בית מקדש מקביל לזה שבירושלים.
יוסף בן מתתיהו מספר ב"קדמוניות היהודים": "כאשר נפטר יוחנן, הכהן הגדול, ירש בנו את הכהונה הגדולה אחריו. היה לו גם בן נוסף ושמו מנשה. בשומרון משל ב"פחה", סנבלט, כותי לפי גזעו (ממוצא שומרוני) אשר מונה לתפקידו על יד דרוויש המלך האחרון (מלך פרס). "הוא ידע שירושלים הייתה עיר מפוארת ומלכיה הסבו טרדות רבות לאשורים ולתושבי חילת סוריה. לכן שמח לתת למנשה (בנו של הכהן הגדול)) את בתו, הקרויה ניקאסו, לאישה... זקני ירושלים התמרמרו על כך שאחיו של הכהן הגדול החדש יישא אישה נוכריה. מנשה בא לסנבלט והתמרמר שהוא אוהב את ניקאסו אבל הוא לא רוצה להפסיד את האפשרות שהוא יגיע אי-פעם לכהונה הגדולה...".
סנבלט הבטיח לו, שלא זו בלבד שישמור לו על הכהונה, אלא גם ישיג לו את השלטון וימנה אותו מושל על כל המקומות שהוא עצמו שלט בתנאי היה שירצה לדור עם בתו. סנבלט הודיע לו כי ייבנה על הר גריזים, שהוא הגבוה שבהרי שומרון, בית מקדש הדומה למקדש בירושלים וזאת על דעת המלך דריווש ].
המקדש נבנה, נהרס ונשרף בידי המלך החשמונאי יוחנן הורקנוס הראשון (135 -104 לפנה"ס). עד כה לא התגלו ממצאים התומכים בסיפור של יוסף בן מתתיהו. לא מן הנמנע כי המקדש הוא מתחת לכנסייה בראש התל, מקום שטרם נחפר.
לפי גרסת ספר נחמיה, סנבלט ביקש בהקמת המקדש לרצות את נכדו של אלישיב הכהן הגדול שנישא לבתו. הוא החליט להשיא את בתו לנצר של הכהונה הגדולה בירושלים ובכך להפוך את זרעו אחריו לכהנים מן העדית של הכהונה הירושלמית. נראה שיחד עם נכדו של אלישיב הכהן הגיעו להר גריזים כהנים יהודים נוספים שבנו את המקדש בהר גריזים בתבנית המקדש בירושלים, ושימשו בקודש. הדבר עורר את זעמו של נחמיה, וסילק את אלישיב מירושלים: "ומבני יהוידע בן אלישיב הכהן הגדול חתן לסנבלט החרני ואבריחהו מעלי" (נחמיה יג כח).]

החפירות במתחם

עד שנות ה-80 לא נערכו חפירות במתחם. זאת על אף העובדה שבשנת 1934, שטפון גילה שרידי מדרגות להר. בשנת 1982 החלו החפירות הארכאולוגיות בהר גריזים והיו אלה מן הארוכות בישראל. הן נמשכו ברציפות 22 שנים וניהל אותן ד"ר יצחק מגן. בחפירות נחשפו שכבות ארכאולוגיות מהתקופה ההלניסטית עד התקופה העות'מאנית. האתר ערוך לקבלת מבקרים והוא מנוהל על ידי רשות הטבע והגנים.
מארק בנטון

ביוגרפיה

בנטון נולד בגיסבורון שבצפון ריידינג של יורקשייר. הוא למד בקולג' הטכני סטוקטון בילינגהאם. נסיונותיו הראשונים במשחק היו בתיאטרון לנוער מידלסבורו שם הופיע במחזות כגון "Atmos Fear: ו-"Twist".

קריירה

בנטון שיחק בתפקיד האב מקברייד בסדרה "החוק של מרפי" בכיכובו של ג'יימס נסביט, וכיכב יחד עם ויק ובוב בסדרות הקומיות "Randall and Hopkirk (Deceased)",‏ "Catterick", ו-"Monkey Trousers". ב-2003 הופיע בדמות נציג השטן עלי אדמות בדרמה "The Second Coming" של רשת ITV. ב-2005 שיחק בדרמה נוספת של ITV בשם "Planespotting". מ-1995 עד 2003 שיחק בנטון בתפקיד מרטין פונד בסיטקום "ברברה". עוד כיכב בקומדיה "I'm with Stupid" של ערוץ BBC Three, והופיע בפרק "רוז" בסדרה "דוקטור הו" בדמות קלייב. בסוף 2008 כיכב בנטון בדרמה "Britannia High" ובסדרת הטלוויזיה לילדים "Scoop" בה גילם את מקס דה לייסי. הוא השתתף בפרק "The Slave Girl from Jerusalem" בסדרה "Roman Mysteries".
בקולנוע שיחק בנטון בתפקיד ריקי בסרטו של מייק לי "ילדות קריירה" (2007), בדמות פיל בסרט הבריטי העצמאי "Mr In-Between", ובקומדיה הבריטית "פעם שלישית החוצה" (2008). בנטון השתתף בכל פרקי הסדרה "The Booze Cruise" יחד עם מרטין קלונס, בריאן מרפי ואחרים.
בנטון שיחק בתפקיד מנהל הבנק בסדרה של פרסומות טלוויזיה עבור "Nationwide Building Society" בבימויו של ארמנדו לאנוצ'י ששודרו בין 2004 ל-2010.
באפריל 2008 הופיע בנטון בתפקיד ג'ס ייטס בדרמה "Hughie Green, Most Sincerely" של ערוץ BBC Four.
תפקידים נוספים שלו היו קונור בסדרה "החיים שאחרי" (2005), אבא בסרט "מופע הפלאים של דוקטור פרנסוס" (2009), בפרק בסדרה "הנוכלים" (2010) ובדמות האיכר פינץ' בסדרה "Land Girls".
ב-2011 הצטרף בנטון לסדרת הדרמה "דרך ווטרלו" בעונה השביעית בתפקיד המורה למתמטיקה, דניאל "צ'וקי" צ'וק. הוא שיחק בסדרה עד 6 במרץ 2013, וחזר לפרק נוסף בעונה התשיעית.
ב-2011 הופיע בנטון בתפקיד מר פרקס ב"ילדי המסילה" שהוצג בתחנת ווטרלו בלונדון.
ברדיו כיכב בנטון בתסכית "Mr Blue Sky" מאת אנדרו קולינס בתפקיד הארווי איסטר האופטימי. התוכנית שודרה במאי וביוני 2011.
ב-2012 הופיע בנטון בסרט הטלוויזיה "פנטו!" בדמות פרנסיס, במאי ההצגה. ביולי 2012 פורסם שבנטון יככב בדמות עדנה טרנבלד בסיבוב הופעות של המחזמר "היירספריי" מפברואר עד ספטמבר 2013.
ב-2015 שיחק בנטון בתפקיד השוטר וולט אוורט בסדרת הדרמה "האב בראון" בפרק "The Standing Stones". עוד באותה שנה הופיע בדמות לס בפרק "La Couchette" באנתולוגיה "בתוך מספר 9". ב-2015 הנחה בנטון את השעשועון "The Edge" בעונה הראשונה והוחלף על ידי גבי לוגן.
ב-21 באוגוסט 2016 גילם בנטון את בוטום במחזה "חלום ליל קיץ" (מנדלסון) במופע הפרום של ה-BBC. בדצמבר 2016 השתתף בפרק ספיישל חג המולד של הסיטקום "Outnumbered".
ב-2017 שיחק בתפקיד דניס פלדמן בדרמה "The Halcyon" של ITV.

Strictly Come Dancing

בספטמבר 2013 התמודד בנטון בתוכנית "Strictly Come Dancing" של ערוץ BBC One בעונה ה-11. בת זוגו לריקוד הייתה איבטה לוקוסוט. השניים הודחו מהתחרות בשבוע העשירי.

חיים אישיים

בנטון נשוי לשרה, ולבני הזוג שלושה ילדים. הוא אוהד של מועדון הכדורגל מידלסברו.
פרדי קינג

ביוגרפיה

פרד כריסטיאן נולד בעיירה גילמר שבטקסס לאלה מאי קינג ולג'יי טי כריסטיאן. אמו זיהתה את העניין שלו במוזיקה והחלה ביחד עם אחיה ללמד אותו גיטרה. בגיל צעיר הוא הושפע מלייטנינג הופקינס ולואיס ג'ורדן. בסתיו 1949 פרדי ומשפחתו עברו לשיקגו.
בשנות נעוריו המאוחרות הוא החל לאהוב בלוז "קשוח" יותר, השיקגו בלוז. בשיקגו הוא החל לבקר במועדוני בלוז מקומיים ואף הקים להקה עם שניים מחבריו, להקת ה-"Every Hour Blues Boys". ב-1952 הוא החל לעבוד בבית חרושת לפלדה, באותה שנה הוא התחתן עם ילידת טקסס ג'סי ברנט, שאיתה לבסוף הביא שבעה ילדים.
באמצע שנות ה-50 קינג החל לנגן עבור חברות תקליטים שונות. הוא ניסה לנגן עבור צ'ס רקורדס, אך נדחה מספר פעמים. ב-1956 יצא הסינגל העצמאי הראשון שלו, "Country Boy", שלא זכה לתשומת לב גדולה.
ב-1959 קינג זכה להכיר את סוני תומפסון שהיה צייד כשרונות של חברת התקליטים "King Records" בסינסינטי. הבעלים של החברה, סיד נייתן, חתם עם קינג חוזה ב-1960.באוגוסט 1960 קינג הוציא הסינגלים "Have You Ever Loved a Woman" ו-"You've Got to Love Her with a Feeling" ובהמשך את הקטע האינסטרומנטלי "Hide Away". הקטע היה פורץ דרך בזמנו וסגנונו לא היה מוכר לקהל הלבן, הוא זכה להצלחה רבה והפך לקלסיקת בלוז. לאחר ההצלחה עם "Hide Away" הוא המשיך להקליט קטעים אינסטרומנטלים רבים. ג'סי, רעייתו של קינג שלא אהבה את השפעת חיי הלילה של שיקגו על בעלה, עזבה אותו בסתיו 1962 ועברה לדאלאס. הוא בעקבותה עזב את העיר שאהב, שיקגו, באביב 1963. בדאלאס קינג עיצב את הסגנון הייחודי שלו והחל להתנסות עם סגנונות שונים של מוזיקה.
החוזה עם "King Records" פג ב-1966. נגן הסקסופון והמפיק קינג קרטיס החתים את קינג באטלנטיק רקורדס ב-1968. לאחר שהוציא שני אריכי-נגן, ובעקבות הופעתו ב"טקסס פופ פסטיבל" ב-1969, הוא חתם בחברת התקליטים החדשה של ליאון ראסל "Shelter Records". שלושת האלבומים שקינג הקליט עבור "Shelter" זכו להצלחה מסחרית ולהופעותיו היה ביקוש רב.
קינג החל להופיע ולעבוד עם גדולי הכוכבים באותה תקופה, כמו Grand Funk Railroad, קרידנס קלירווטר רבייבל ואריק קלפטון. עם האחרון הוא יצא לסיבוב הופעות והשניים הפכו לחברים. מאוחר יותר ב-1974 קינג חתם בחברת התקליטים של קלפטון RSO רקורדס. הוא הספיק להקליט עבורם שני תקליטים לפני שנפטר מכיב פפטי ודלקת לבלב בגיל 42 לאחר שנה אינטנסיבית מאוד של הופעות.

הנצחה ומורשת

מושלת טקסס אן ריצ'רדס הכריזה ב-1993 על ה-3 בספטמבר כ"יום פרדי קינג", כבוד הניתן לכוכבים בודדים.קינג הוצב במקום ה-15 ברשימת 100 הגיטריסטים הגדולים בכל הזמנים של הרולינג סטון.ב-2012 הוא נבחר להיכלל בהיכל התהילה של הרוק אנד רול.
אקלים משווני טרופי

תפוצה

האקלים המשווני הטרופי מצוי בעיקר בדרום מזרח אסיה (מלזיה, תאילנד, הפיליפינים, גינאה החדשה, אינדונזיה ועוד), מזרח מרכז אמריקה וכן באפריקה המשוונית ובאוקיאניה. בנוסף גם באזורים, כמו חוף מדגסקר המזרחי, ודרום ציילון שמהווים שטחים קטנים עם אקלים משווני טרופי.
באזור החוף הצפון מערבי של דרום אמריקה למשל, בין אקוודור לקוסטה ריקה, מזג האוויר זהה פחות או יותר לכל אורך השנה. במקומות אחרים, כגון בפאלמבאנג שבאינדונזיה, התקופות שבהן השמש "גבוהה" יותר והימים ארוכים יותר הן גם גשומות יותר. במקומות כמו בסיטיאוון שבמלזיה הימים הקצרים והחשוכים יותר הם גם גשומים יותר.
ישנם מספר אזורים המתאפיינים באקלים טרופי, אף על פי שאינם באזור המוגדר כרצועה הטרופית. הם מצויים כמעט אך ורק בחצי הדרומי של כדור הארץ. למשל, העיר סנטוס בברזיל, מיאמי בארצות הברית ומפלי האיגואסו בברזיל, ארגנטינה ופרגוואי.
מוטי בירן

ביוגרפיה

בירן נולד בחנוכה בשנת 1946 במחנה פליטים באיטליה להורים ניצולי השואה. גדל בתל אביב והיה פעיל בתנועת הצופים. התגייס בשנת 1964 לחיל ההנדסה הקרבית. השתתף כסמ"פ בגדוד 601 בפעולת כראמה, במהלכה נפצע ברגלו מקליע שנורה ממקלע שהוצב על טנק פטון ירדני. רגלו נקטעה, אך הוא החלים תוך זמן קצר ועל אף נכותו חזר לפעילות מבצעית מלאה והתמנה למפקד פלוגה א' בגדוד. השתתף במבצעים רבים בבקעה ובעמק הירדן ובאחד מהם נפצע פעם נוספת. באוקטובר 1968 נקרא להצטרף לגרעין מצומצם של קצינים שהקימו את גדוד הצליחה 605, שהפך ליחידה מובילה בחיל ההנדסה הקרבית ושימש בסיס להקמת מערך הצליחה של צה"ל. בהמשך ביצע תפקידים נוספים במקהנ"ר ובבית הספר להנדסה צבאית. השתתף במלחמת לבנון כקצין ההנדסה של עוצבת הפלדה. לאחר ההתארגנות בלבנון התמנה למפקד מרכז ההנדסה של המרכז הלאומי לאימונים ביבשה וזכה להקימו במיקומו החדש בצאלים. בהמשך שירת כראש מטה אוגדת העמקים וכראש מחלקת תקינה באגף התכנון.
בשנת 1991 מונה לקמצ"ר. פיקד על החיל בתקופת האינתיפאדה הראשונה. בתקופתו הוקמו פלוגות המשטרה הצבאית שהתמחו בטיפול בהפרות סדר מצד יהודים ביש"ע ("סחלב" בחטמ"ר יהודה, "סייפן" בחטמ"ר בנימין ו"סירפד" באזח"ע). בשנת 1995 סיים את תפקידו ומונה לראש מטה פיקוד המרכז.
לאחר שחרורו מצה"ל שימש מנהל בכיר במוטורולה.
תאונה

מניעת תאונות וצמצום נזקי התאונות

תאונות עלולות לגרום לנזק כבד, עד כדי אובדן חיי אדם או נזק גדול לרכוש, ולכן ננקטים צעדים שונים לצמצום הנזק. כללי בטיחות (למשל, פוקה-יוקה) מיועדים  להתוות התנהגות שבה הסיכון לתאונה קטן. אמצעי בטיחות מיועדים למנוע תאונות (גדר מסביב לאזור בנייה, למשל, מגינה מפני כניסה בטעות לאזור מסוכן זה), או לצמצם את הנזק בעת התרחשות תאונה (חגורת בטיחות, למשל, נועדה לצמצם את הפגיעה בעת תאונת דרכים). 
ארגונים הפועלים לצמצום מספר התאונות מדגישים כי לעיתים "תאונה" נובעת מרשלנות, ולכן ניתן למנוע אותה. דוגמה: קמפיין "אלכוהול ונהיגה, רצח בכוונה תחילה!" שמנהל משרד התחבורה, שולח לציבור מסר שתאונת דרכים כתוצאה מנהיגה בשכרות (שבה הסיכון לתאונה גדל) אינה תאונה אלא פגיעה מכוונת.

ביטוח

בכל מקום שיש בו פוטנציאל לתאונות כלשהן, נהוג לרכוש ביטוח. ברכבים נפוץ מאוד לרכוש ביטוח רכב בגין פגיעה ברכב עצמו, וכן ביטוח צד ג' למקרה שהרכב פוגע בכלי אחר. החוק מחייב את הנהג לרכוש ביטוח חובה בגין פגיעות גוף. נהג אשר נוסע ללא ביטוח חובה, עובר עבירת תנועה חמורה.